Marius Vizer, acuzații grele la adresa lui Cozmin Gușă: Este groparul judo-ului românesc
- Georgiana Dragomir
- 28 martie 2024, 18:10
Marius Vizer, președintele Federației Internaționale de Judo, spune că România a înregistrat un eșec răsunător, deoarece nu are niciun judoka la Jocurile Olimpice de la Paris. "Rușinea" invocată de Marius Vizer i s-ar datora lui Cozmin Gușă, cel care este președintele Federației Românde de Judo.
Marius Vizer, acuzații grele la adresa lui Cozmin Gușă: "A trădat toate principiile judo-ului. Este groparul judo-ului românesc"
Peședintele Federației Internaționale de Judo menționează că adevăratele probleme din judo au fost "mascate" de Cozmin Gușă, invocând un conflict care, în realitate, nu există.
"Cozmin Gușă a trădat judo-ul, a trădat toate principiile judo-ului! Este un om care însumează toate anti-calitățile pe care nu ar trebui să le aibă un om provenit din judo sau care iubește acest sport. Gușă nu este doar groparul judo-ului românesc, a îngropat toate proiectele cu care s-a asociat vreodată, fie că vorbim despre politică sau mass-media", a menționat Marius Vizer, pentru Fanatik.
Deși ar trebui să colaboreze, având în vedere că gestionează același sport, judo, Marius Vizer și Cozmin Gușă sunt în contradicție totală, deși ultimul a dat de înțeles că a existat o relație de prietenie.
Ce îi reproșează Marius Vizer lui Cozmin Gușă. Cearta a pornit de la bani, nu de la "judo"
Conform sursei citate, Cozmin Gușă s-ar fi plâns, în trecut, că fostul ministru al Sportului, Eduard Novak, nu a mai alocat bani Federației Române de Judo, deoarece Marius Vizer i -ar fi cerut în mod explicit acest lucru.
" Cozmin Gușă a repetat de nenumărate ori că, în timpul mandatului domnului Novak, FRJ nu a mai primit bani de la buget din cauza unei inventate presiuni pe care eu aș fi exercitat-o asupra ministrului. Pentru orice om de bun-simț este evident că bugetul Federației de Judo s-a tot micșorat din cauza lipsei de rezultate și a amatorismului cu care Cozmin Gușă a gestionat activitatea în toți acești ani", s-a exprimat Marius Vizer, președintele Federației Internaționale de Judo, pentru sursa amintită.
El susține că nu are nicio legătură cu fosta conducere a SRI, așa cum s-a vehiculat în spațiul public. Vizer spune că îl depășește pe Cozmin Gușă în orice domeniu, însă, nu la și minciună.
"Îl surclasez fără echivoc în orice fel de competiție, în orice domeniu, mai puțin la minciună și trădare, acolo unde el este campion mondial!", a subliniat Marius Vizer, pentru Fanatik.
Fragmentul cel mai dur din interviu
Ce are de împărțit cu dumneavoastră președintele FR Judo, Cozmin Gușă?
Marius Vizer: Cozmin Gușă a inventat și promovat un conflict fals cu mine, pentru a deturna atenția de la starea deplorabilă în care a adus Federația Română de Judo. Se folosește obsesiv de numele meu pentru a propaga diversiuni și a întreține, repet, un conflict fals. Cu opinteli tot mai patetice, încearcă să deturneze atenția publicului de la lipsa de rezultate, de la lipsa de performanțe devenită de neacceptat, insistând să "fardeze" starea dramatică în care a ajuns judo-ul românesc la nivelul rezultatelor și al percepției din România și nu numai.
Puteți să dezvoltați acest subiect?
Marius Vizer: Cozmin Gușă a trădat judo-ul, a trădat toate principiile judo-ului! Este un om care însumează toate anti-calitățile pe care nu ar trebui să le aibă un om provenit din judo sau care iubește acest sport.
Judo-ul înseamnă tradiție. Cozmin Gușă nu respectă niciun fel de tradiție! El nu-i respectă nici măcar pe seniorii sportului și nu știe să respecte trecutul acestei discipline extraordinare. Complexitatea judo-ului îl depășește! Marii sportivi au dăruit deja totul judo-ului, pe toate planurile: sportiv, educațional, administrativ, diplomatic, promoțional, emoțional. Ei sunt și rămân comorile sportului nostru. Pentru acest individ, însă, tradițiile nu înseamnă nimic!
Judo-ul înseamnă moralitate. Cozmin Gușă este complet amoral.
Judo-ul înseamnă respect. Cozmin Gușă nu are respect pentru nimeni și pentru nimic! Gușă nu se respectă nici măcar pe el însuși, atunci când minte fără jenă, inventează cu nerușinare lucruri care nu s-au petrecut niciodată!
Judo-ul înseamnă adevăr. Cozmin Gușă trăiește în minciună!
Judo-ul înseamnă curaj. Cozmin Gușă este un laș! Doar un laș își poate ascunde incompetența și neputința în spatele unor diversiuni și neadevăruri continue. Unele de-a dreptul hilare, pe care pur și simplu nu le mai bagă nimeni în seamă.
Deci, Cozmin Gușă însumează toate "calitățile" care l-ar obliga să nu mai continue în fruntea acestui sport. Degeaba se erijează în justițiarul sportului în general… El nu este decât groparul judo-ului românesc!
(…) Să nu uităm despre Cozmin Gușă că, de-a lungul carierei sale, a distrus tot ce a atins… Oriunde a fost asociat numele său a venit falimentul, totul s-a prăbușit, deoarece Gușă nu este în stare să ducă niciun proiect la bun sfârșit. Nu contează că vorbim despre politică, media sau judo, a lăsat doar pustiu pe unde a trecut… Nu este doar groparul judo-ului românesc, este și groparul tuturor proiectelor pe care le-a inițiat vreodată.